
VARSTVO JABLAN IN HRUŠK
Fenološka faza 
Na območju Celjske regije so jablane v povprečju na opazovane lokacije in sorte v fenološki fazi zelenega vršička C (BBCH 53).

Hruške so v fazi zelenega vršička C (BBCH 53) do mišjega ušesca C3 (BBCH 54), zgodnje sorte pa prehajajo v fazo zelenega popka (BBCH 55).
Uporaba oljnih pripravkov
Glede na vremensko napoved zelo toplega vremena v prihodnjih dneh, pričakujemo hitro napredovanje fenološkega razvoja ter izpolnjene pogoje za škropljenje z oljnimi pripravki. Optimalni čas za uporabo le teh je v fenološki fazi mišjega ušesca C3 (BBCH 54) do zelenega popka D (BBCH 55-56). 
Za učinkovito delovanje oljnih pripravkov je priporočljivo škropiti v toplem, mirnem, po možnosti oblačnem vremenu, pri visoki relativni zračni vlagi in v dnevu, ko temperature v naslednji noči ne padejo pod 0 °C.
Škropljenje z oljnimi pripravki je priporočeno opraviti v tistih nasadih jablan tudi ekoloških, kjer je bil pri zimskem pregledu lesa presežen praga škodljivosti na prisotnost zimskih jajčec rdeče sadne pršice (več kot 400 na 1 dolžinski meter) in povečana prisotnost ličink ameriškega kaparja ter zimskih jajčec listnih uši. 
Uporabite lahko parafinsko olje: Frutapon ali Belo olje Karsia - v odmerku 10 L/ha na meter višine krošnje, najvišji dovoljeni odmerek je 30 L/ha ali Ovitex - v odmerku 20 L/ha. Škropljenje opravite z veliko porabo vode (800 do 1000 litrov na hektar), da popolnoma omočite površino dreves. Pri uporabi olj se zaradi doseganja večje pokrovnosti priporoča škropljenje dvakrat po isti vrsti nasada – v nasprotnih smereh vožnje; pri porabi vode 400–500 L na hektar in pri polovičnem odmerku pripravka.
Prav tako lahko uporabite pripravek na osnovi olja ogrščice Celaflor Naturen naravni insekticid za sadje, vrtnine in okrasne rastline–koncentrat (3 % konc.). 
Jablanov cvetožer
Nadaljujte s spremljanjem pregleda brstov na prisotnost jablanovega cvetožerja. Toplo vreme bo pospešilo aktivnost hroščkov ter parjenje in odlaganje jajčec. Ob preseganju praga škodljivosti opravite škropljenje s pripravkom Asset five. Pripravek se uporablja v odmerku 0,96 L/ha pri porabi vode največ 1500 L/ha. 
Priporočeni pH škropilne brozge je od 5 do 6. Škropilno brozgo je zato treba po potrebi zakisati z dodatkom citronske kisline ali s sredstvom za uravnavanje kislosti škropilne brozge (pH minus, Pekacid…). Glede mešanja z drugimi fitofarmacevtskimi sredstvi se je treba posvetovati z zastopnikom v Sloveniji.
Prag škodljivosti je presežen, ko najdete v nasadih z manjšim cvetnim nastavkom več kot 15 % nabodenih brstov in več kot 30 % nabodenih brstov, v nasadih z močnejšim cvetnim nastavkom, oziroma je več kot 15 % pregledanih brstov z odloženimi jajčeci. Pri metodi stresanja pa je prag presežen, če ulovimo na 100 vej več kot 20 do 30 hroščkov. 
Škrlup
V obdobju med 7. in 12.3. je na opazovanih sadjarskih lokacijah padlo od 26 do 30 mm dežja (Sl. Konjice 59 mm). Modul za spremljanje jabanovega škrlupa je na vseh sadjarskih lokacijah zabeležil izpolnjene pogoje za zmerno ali močno okužbo z jablanovim škrlupom. Prvi izbruh askospor v naravi  smo zabeležili 12. marca (po padavinah, ki so padle med 11. in 12.3.). Ob naslednjih padavinah lahko pričakujemo močnejše izbruhe askosaor.
[bookmark: _Hlk161214217]Ob prvi aplikaciji z pripravki na osnov bakra kot so: Cuprablau Z 35 WG (3 kg/ha), Cuprablau Z 35 WP (3 kg/ha) ali Kocide 2000 (2 kg/ha), ki jo izvajate v teh dneh, lahko pričakujete glede na napoved toplega vremena, hitro nadaljevanje fenološkega razvoja jablan in hrušk. Zato spremljajte vremensko napoved. V primeru napovedi obilnejših in pogostih padavin v prvi polovici naslednjega tedna, opravite takrat pred dežjem drugo škropljenje s kontaktnim fungicidom na osnovi aktivne snovi (a.s.) metiram Polyram DF (2 kg/ha) ali uporabite pripravek Delan Pro (2,5 L/ha) na osnovi a.s. ditianon v kombinaciji z kalijevim fosfonatom. Prav tako lahko takrat uporabite pripravek na osnovi a.s. dodin Syllit 400 SC (1,9 L/ha), ki ga je mogoče uporabiti preventivno ali kurativno, takoj po padavinah. 
Opozorilo: Sredstva Syllit 400 SC se ne sme mešati z močljivimi žvepli, bordojsko brozgo, s sredstvi, ki vsebujejo aktivne snovi kaptan, fenoksikarb, cink ali baker, apno, s sredstvi alkalne pH reakcije ter foliarnimi gnojili na osnovi morskih alg, cinka ali bakra. O možnostih mešanja z drugimi fitofarmacevtskimi sredstvi se je treba posvetovati z imetnikom registracije oziroma zastopnikom.

